b"\n_START_ARTICLE_\nVid Primo\xc5\xbei\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Stanislava in gospodinje Klare Primo\xc5\xbei\xc4\x8d rojene Grilj v Gabrijah (sedaj ital. Gabria v ob\xc4\x8dini Savogna d'Isonzo). Obiskoval je \xc5\xa1olo v rojstnem kraju in Gorici. V letih 1954\xe2\x88\x921971 je bil barman v gori\xc5\xa1ki kavarni, nato pa sta z \xc5\xbeeno v Gorici na Drevoredu XX. septembra prevzela znano slovensko gostilno Pavlin, v kateri je bilo pravo zbirali\xc5\xa1\xc4\x8de gori\xc5\xa1kih in bri\xc5\xa1kih Slovencev._NEWLINE_Primo\xc5\xbei\xc4\x8d je bil leta 1960 med pobudniki obnove prosvetnega dru\xc5\xa1tva Skala, kateremu so fa\xc5\xa1isti prepovedali delovati 1927, in bil do leta 1980 njegov predsednik. Na prvem ob\xc4\x8dnem zboru tr\xc5\xbea\xc5\xa1ke Slovenske prosvetne zveze je bil 19. novembra 1960 izvoljen za njenega podpredsednika. To funkcijo je opravljal do leta 1971. Do tega leta je bil tudi \xc4\x8dlan pevskega zbora Kras. V letih 1965\xe2\x88\x921975 je deloval v sovodenjskem ob\xc4\x8dinskem svetu, po letu 1980 pa je bil ve\xc4\x8d mandatov \xc5\xbeupan ob\xc4\x8dine Sovodnje."